เศรษฐกิจไตรมาส2เดี้ยงกสิกรคาดโตได้แค่4.3%
คาดเศรษฐกิจไทยไตรมาส 2 ยังโงหัวไม่ขึ้น
3 มิ.ย. 2556

คาดเศรษฐกิจไทยไตรมาส 2 ยังโงหัวไม่ขึ้น
บริษัท ศูนย์วิจัยกสิกรไทย ออกบทวิเคราะห์ว่า ภาพการหดตัวของการใช้จ่ายในประเทศและการผลิตภาคอุตสาหกรรมในเดือนแรกของไตรมาส 2/2556 สะท้อนว่า เศรษฐกิจไทยเข้าสู่ช่วงไตรมาส 2 ด้วยสถานการณ์ที่ชะลอตัวลงต่อเนื่องของการใช้จ่ายภายในประเทศ และการฟื้นตัวของการส่งออกที่ลดลง ทำให้คาดว่า อัตราการขยายตัวของเศรษฐกิจในไตรมาส 2/2556 อาจชะลอลงมาเติบโตได้แค่ 4.3% จาก 5.3% ในไตรมาสแรก
ทั้งนี้ ภาพรวมของการส่งออกในไตรมาส 2/2556 อาจบันทึกตัวเลขอัตราการขยายตัวต่ำกว่า 5% ซึ่งถือว่ายังไม่ดีขึ้นอย่างมีนัยสำคัญ จากไตรมาสแรกที่ขยายตัว 4.5% เพราะทิศทางการฟื้นตัวที่ยังไม่ชัดเจนของเศรษฐกิจโลก ยังมีผลต่อเนื่องมายังช่วงไตรมาส 2/2556 แม้ว่าเงินบาทจะเริ่มมีทิศทางที่อ่อนค่าลงก็ตาม 
การส่งออกสินค้าเกษตรทั้งข้าว ยางพารา ยังมีปัจจัยเรื่องความเสียเปรียบด้านราคาในการแข่งขัน และการชะลอซื้อของประเทศผู้นำเข้าสำคัญ ด้านการบริโภคเอกชน การนำเข้าสินค้าอุปโภคบริโภค และการจัดเก็บภาษีมูลค่าเพิ่ม มีทิศทางชะลอลง
นอกจากนี้ บรรยากาศการลงทุนภาคเอกชนในช่วงไตรมาส 2/2556 น่าจะแผ่วลงจากไตรมาส 1/2556 การนำเข้าสินค้าทุน และยอดจำหน่ายเครื่องจักร/อุปกรณ์ มีโอกาสหดตัวลงต่อเนื่อง
ศูนย์วิจัยกสิกรไทยประเมินว่า สัญญาณผ่อนคลายทางการเงินจากการปรับลดอัตราดอกเบี้ยในรอบล่าสุด และเงินบาทที่เริ่มมีกรอบการเคลื่อนไหวที่มีเสถียรภาพมากขึ้นอาจช่วยประคองทิศทางเศรษฐกิจไทยในช่วงครึ่งปีหลังได้ โดยเฉพาะหากเศรษฐกิจโลกเริ่มปรับตัวดีขึ้น และภาครัฐสามารถเร่งเบิกจ่ายเงินงบประมาณได้ตามเป้าหมาย